คนรายได้น้อยลดค่าใช้จ่ายในช่วงปีใหม่ 2563
ธนาคารออมสินเผยผลสำรวจ คนรายได้น้อยต้องจากรัฐบาลเป็นของขวัญปีใหม่ คือ ลดค่าครองชีพ ลดราคค่าเชื้อเพลิง และแก้ไขปัญหาราคาสินค้าเกษตรตกต่ำ
28 ธ.ค. 2562

ธนาคารออมสินเผยผลสำรวจ คนรายได้น้อยต้องจากรัฐบาลเป็นของขวัญปีใหม่ คือ ลดค่าครองชีพ ลดราคค่าเชื้อเพลิง และแก้ไขปัญหาราคาสินค้าเกษตรตกต่ำ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ศูนย์วิจัยธนาคารออมสิน ได้ทำการสำรวจการใช้จ่ายของประชาชนฐานรากในช่วงเทศกาลปีใหม่ จากกลุ่มตัวอย่างประชาชนที่มีรายได้ไม่เกิน 15,000 บาท ทั่วประเทศจำนวน 2,186 ตัวอย่าง พบว่า ภาพรวม การใช้จ่ายของประชาชนฐานรากในช่วงเทศกาล ปีใหม่ คาดว่าจะมีการจับจ่ายใช้สอยประมาณ 49,900 ล้านบาท ลดลงจาก 6.7% ส่วนค่าใช้จ่ายเฉลี่ยต่อคนอยู่ที่ 3,550 บาท ลดลงจากปีก่อนเช่นกัน ทั้งนี้ ประชาชนฐานรากส่วนใหญ่มองว่ารายได้และค่าใช้จ่ายอยู่ในระดับเท่าเดิมเมื่อเทียบกับปีที่ผ่านมา
สำหรับแหล่งที่มาของเงินที่นำมาจับจ่ายใช้สอยในช่วงเทศกาลปีใหม่ พบว่า ส่วนใหญ่มาจากรายได้ 85.5% เงินออม 10.3% เงินช่วยเหลือของรัฐ 3.4% ส่วนเงินกู้ยืม ซึ่งมีทั้งเงินกู้ในระบบและนอกระบบ 0.8% โดยเมื่อเทียบกับปีก่อน พบว่าประชาชนฐานรากที่ใช้เงินในช่วงเทศกาลปีใหม่จากรายได้มีสัดส่วนเพิ่มขึ้น
เมื่อสำรวจลักษณะการทำกิจกรรม และการจับจ่ายใช้สอยเฉลี่ยต่อคนในช่วงเทศกาลปีใหม่ พบว่า กิจกรรม 3 อันดับแรกที่ประชาชนฐานรากนิยม คือ (1) ให้เงินคนในครอบครัวร้อยละ 55.4% มีค่าใช้จ่ายเฉลี่ย 1,985 บาท (2) สังสรรค์ เลี้ยงฉลอง 49.7% มีค่าใช้จ่ายเฉลี่ย 1,150 บาท (3) ทำบุญ/ไหว้พระ/สวดมนต์ 44.7% มีค่าใช้จ่ายเฉลี่ย 400 บาท ทั้งนี้เมื่อเปรียบเทียบสัดส่วนแต่ละกิจกรรมกับปีก่อน พบว่า ประชาชนฐานรากให้ความสำคัญกับกิจกรรม ที่เกี่ยวข้องกับคนในครอบครัว โดยการให้เงินกับคนในครอบครัว และกลับภูมิลำเนา/เยี่ยมญาติมีสัดส่วนเพิ่มขึ้น
ส่วนของขวัญ/ของฝากที่ประชาชนฐานรากคาดว่า จะซื้อในช่วงเทศกาลปีใหม่ พบว่า 3 อันดับแรก คือ อาหาร/ผัก/ผลไม้/ขนม 66.1% เสื้อผ้า/เครื่องนุ่งห่ม 51.8% และเครื่องดื่มบำรุงสุขภาพ 29.2% ซึ่งกลุ่มตัวอย่างประชาชนฐานรากส่วนใหญ่ยังคงนิยมเลือกซื้อของขวัญ/ของฝากที่จำเป็นและเป็นประโยชน์ต่อผู้รับในช่วงเทศกาลปีใหม่นี้
สำหรับสถานที่ซื้อ และบุคคลที่ต้องการให้ของขวัญของฝาก พบว่า สถานที่ซื้อ 3 อันดับแรก คือ ห้างสรรพสินค้า 31.2% ร้านค้าปลีกสมัยใหม่ 31.1% และตลาด/ร้านค้าทั่วไป 26.8% ส่วนบุคคลที่ต้องการให้ของขวัญ คือ คนในครอบครัว 84.8% ผู้ใหญ่ที่เคารพ 37.3% และตนเอง 33.4%
เมื่อสอบถามถึงเป้าหมายที่จะทำในปีใหม่นี้ พบว่า ประชาชนฐานรากตั้งเป้าหมายที่จะออมเงิน 65.5% ลดรายจ่าย 49.1% และดูแลสุขภาพ 27.0% ทั้งนี้เมื่อพิจารณาในภาพรวม จะพบว่าประชาชนฐานราก ให้ความสำคัญด้านการเงิน เป็นส่วนมาก ทั้งเรื่องการออมเงิน ลดรายจ่าย หารายได้เพิ่ม และใช้หนี้
สิ่งที่ประชาชนฐานรากต้องการจากรัฐบาลเป็นของขวัญปีใหม่ 2563 พบว่า 3 อันดับแรก คือ ลดค่าครองชีพ 55.1% ลดราคค่าเชื้อเพลิง 54.2% และการแก้ไขปัญหาราคาสินค้าเกษตรตกต่ำ 24.7% ซึ่งใกล้เคียงกับความต้องการของปีที่ผ่านมา
เมื่อสอบถามถึงการรับรู้ของมาตรการ “ชิมช้อปใช้” พบว่า ประชาชนฐานรากส่วนใหญ่รับรู้ถึงมาตรการฯ 93.5% และได้รับสิทธิ 37.9% ทั้งนี้ เป็นที่น่าสังเกตว่าประชาชนฐานรากส่วนใหญ่รับรู้ข่าวสาร และนิยมใช้สิทธิ ที่มีการให้เงินสดที่อยู่ในเฟสที่ 1 และ 2